stanford-oval/wikipedia huggingface dataset:
อัณฑะ
โครงสร้าง > โครงสร้างภายใน > ประเภทเซลล์ปฐมภูมิ

ภายในหลอดสร้างอสุจิ เซลล์สืบพันธุ์จะพัฒนาขึ้นเป็นเซลล์ต้นกำเนิดตัวอสุจิ สเปอร์มาโทไซต์ สเปอร์มาทิด และ สเปอร์มาโทซูน ผ่านกระบวนการการสร้างอสุจิ ซึ่งเซลล์สืบพันธุ์จะมีดีเอ็นเอสำหรับการปฏิสนธิกับเซลล์ไข่ เซลล์เซอร์โตลีเป็นเยื่อบุที่แท้จริงของเยื่อบุหลอดสร้างอสุจิ ซึ่งมีความสำคัญต่อการสนับสนุนการพัฒนาของเซลล์สืบพันธุ์ไปเป็นสเปอร์มาโทซูน โดยเซลล์เซอร์โตลีจะหลั่งอินฮิบินออกมา และมีเซลล์ไมออยด์เพอริทิวบูลาร์เป็นเซลล์ที่ห่อหุ้มหลอดสร้างอสุจิไว้
ระหว่างหลอด (เซลล์แทรก) จะมีเซลล์ไลดิชปรากฏอยู่ ซึ่งเป็นเซลล์เฉพาะที่ที่อยู่ระหว่างหลอดสร้างอสุจืที่สร้างและหลั่งฮอร์โมนเทสโทสเตอโรนและฮอร์โมนเพศชายอื่น ๆ ที่สำคัญสำหรับวัยเริ่มเจริญพันธุ์ (รวมถึงลักษณะทางเพศทุติยภูมิ เช่น หนวดเครา) พฤติกรรมทางเพศ และ ความใคร่ นอกจากนี้ยังช่วยสนับสนุนการสร้างอสุจิและการแข็งตัวขององคชาตด้วย โดยฮอร์โมนเทสโทสเตอโรนเป็นตัวควบคุมปริมาตรของอัณฑะ
นอกจากนี้ก็ยังมีเซลล์ไลดิชที่ยังไม่เจริญเต็มที่ แมคโครฟาจแทรก และ เซลล์เนื้อเยื่อบุผิว ปรากฏอยู่เช่นกัน
โครงสร้าง > โครงสร้างภายใน > การเลี้ยงของเลือดและการระบายน้ำเหลือง

การเลี้ยงของเลือดและการระบายน้่ำเหลืองของอัณฑะและถุงอัณฑะนั้นมีความแตกต่างกัน ดังนี้
คู่ของหลอดเลือดแดงอัณฑะแยกออกมาโดยตรงจากเอออร์ตาส่วนท้องและทอดตัวลงผ่านคลองขาหนีบ ขณะที่ถุงอัณฑะและอวัยวะสืบพันธุ์ภายนอกอื่นนั้นแยกออกมาจากหลอดเลือดแดงหว่างขาใน (ซึ่งแขนงหนึ่งของหลอดเลือดแดงกระดูกปีกสะโพกใน)
อัณฑะมีเลือดไปเลี้ยงจาก 1. หลอดเลือดแดงครีมาสเตอร์ (แขนงของหลอดเลือดแดงยอดอกนอก) และ 2. หลอดเลือดแดงเลี้ยงหลอดอสุจิ (แขนงของหลอดเลือดแดงกระเพาะปัสสาวะใน) ดังนั้น ถ้าหลอดเลือดแดงอัณฑะถูกมัด เช่น ระหว่างการทำศัลยกรรมตรึงอัณฑะแบบฟาวเลอร์-สตีเวนส์ในอัณฑะที่ไม่เคลื่อนลงที่อยู่สูง อัณฑะจะได้รับเลือดจากแหล่งอื่นมาเลี้ยงแทน
การระบายน้ำเหลืองของอัณฑะจะระบายไปตามหลอดเลือดแดงอัณฑะไปยังต่อมน้ำเหลืองพาราเอออร์ตา ขณะที่น้ำเหลืองจากถุงอัณฑะจะระบายเข้าสู่ต่อมน้ำเหลืองขาหนีบ
โครงสร้าง > โครงสร้างภายใน > ชั้น

ลักษณะทางกายวิภาคหลายประการของอัณฑะในผู้ใหญ่นั้นสะท้อนถึงต้นกำเนิดในช่องท้อง โดยชั้นของเนื้อเยื่อที่ห่อหุ้มอัณฑะนั้นมาจากชั้นต่าง ๆ ของผนังหน้าท้องส่วนหน้า กล้ามเนื้อครีมาสเตอร์เจริญขึ้นมาจากกล้ามเนื้ออินเทอร์นัลออบลีค
โครงสร้าง > โครงสร้างภายใน > ตัวกั้นระหว่างเลือดกับอัณฑะ

บทความหลัก: ตัวกั้นระหว่างเลือดกับอัณฑะ
โมเลกุลขนาดใหญ่จะไม่สามารถผ่านจากเลือดไปยังช่องภายในหลอดของหลอดสร้างอสุจิได้ เนื่องจากมีไทต์จังก์ชันอยู่ระหว่างเซลล์เซอร์โตลีที่ติดกัน เซลล์ต้นกำเนิดตัวอสุจิจะอยู่บริเวณส่วนฐาน (ลึกลงไปในระดับของไทต์จังก์ชัน) และรูปแบบที่เจริญเติบโตมากขึ้น เช่น สเปอร์มาโทไซต์ปฐมภูมิและทุติยภูมิ และ สเปอร์มาทิด จะอยู่บริเวณส่วนช่องภายในหลอด
หน้าที่ของตัวกั้นอาจมีขึ้นเพื่อป้องกันปฏิกิริยาภูมิต้านตนเอง ซึ่งตัวอสุจิที่เจริญเต็มที่ (และแอนติเจนของมัน) จะปรากฏออกมาอย่างมีนัยสำคัญหลังจากการทนภูมิต้านทาน (immune tolerance) เกิดขึ้นในวัยทารก เนื่องจากตัวอสุจินั้นมีความแตกต่างทางแอนติเจนจากเนื้อเยื่อของร่างกาย ดังนั้น สัตว์เพศผู้และมนุษย์เพศชายจะสามารถเกิดการตอบสนองทางภูมิคุ้มกันต่อตัวอสุจิของตัวเองได้ และยังสามารถสร้างสารภูมิต้านทานขึ้นมาต่อต้านตัวอสุจิได้เช่นกัน
การฉีดแอนติเจนของตัวอสุจิจะทำให้เกิดการอักเสบของอัณฑะ (อัณฑะอักเสบเหตุภูมิต้านตนเอง) และทำให้ภาวะเจริญพันธุ์ลดลง โดยตัวกั้นระหว่างเลือดกับอัณฑะอาจลดโอกาสที่โปรตีนของตัวอสุจิจะไปกระตุ้นการตอบสนองทางภูมิคุ้มกัน ลดภาวะเจริญพันธุ์ และ ทำให้มีทายาทได้
โครงสร้าง > การควบคุมและการตอบสนองต่ออุณหภูมิ

การสร้างสเปิร์มจะเพิ่มขึ้นที่อุณหภูมิต่ำกว่าอุณหภูมิร่างกายเล็กน้อย การสร้างอสุจิจะมีประสิทธิภาพน้อยกว่าในอุณหภูมิที่ต่ำและสูงกว่า 33 องศาเซลเซียส เนื่องจากการที่อัณฑะอยู่นอกร่างกาย เนื้อเยื่อเรียบของถุงอัณฑะจึงสามารถเคลื่อนอัณฑะเข้าหรือออกห่างจากร่างกายได้ อุณหภูมิของอัณฑะจะถูกรักษาไว้อยู่ที่ 34.4 องศาเซลเซียส ซึ่งต่ำกว่าอุณหภูมิของร่างกายเล็กน้อย และที่อุณหภูมิ 36.7 องศาเซลเซียสจะขัดขวางการสร้างอสุจิ มีกลไกหลายอย่างที่ใช้ในการรักษาอุณหภูมิที่เหมาะสมของอัณฑะ
กล้ามเนื้อครีมาสเตอร์เป็นกล้ามเนื้อที่ปกคลุมอัณฑะและสายรั้งอัณฑะไว้ เมื่อกล้ามเนื้อหดตัว สายรั้งอัณฑะจะสั้นลงและอัณฑะจะเคลื่อนเข้าใกล้ร่างกายมากขึ้น ซึ่งจะให้ความอบอุ่นเพิ่มขึ้นเล็กน้อย เพื่อรักษาอุณหภูมิที่เหมาะสมของอัณฑะ เมื่อต้องการให้เย็นลง กล้ามเนื้อครีมาสเตอร์จะคลายตัว และอัณฑะจะเคลื่อนห่างจากร่างกายที่อุ่น และจะสามารถเย็นลงได้ การหดตัวยังเกิดขึ้นได้เพื่อตอบสนองต่อความเครียดของร่างกายได้ เช่น การบาดเจ็บ โดยอัณฑะอาจจะหดตัวออกจากถุงอัณฑะและเข้าใกล้ร่างกายให้มากที่สุดเพื่อปกป้องตัวอัณฑะ
รีเฟล็กซ์ครีมาสเตอร์เป็นรีเฟล็กซ์ที่ยกอัณฑะขึ้น นอกจากนี้ยังสามารถยกอัณฑะได้โดยสมัครใจด้วยโดยใช้กล้ามเนื้อลีเวเตอร์แอไน ซึ่งจะไปกระตุ้นกล้ามเนื้อที่เกี่ยวข้องบางส่วน
โครงสร้าง > การแสดงออกทางยีนและโปรตีน

ข้อมูลเพิ่มเติม: ชีวสารสนเทศศาสตร์ § การแสดงออกทางยีนและโปรตีน
จีโนมมนุษย์ประกอบด้วยยีนที่เข้ารหัสโปรตีนประมาณ 20,000 ยีน โดยร้อยละ 80 ของยีนที่แสดงออกเหล่านี้อยู่ในอัณฑะผู้ใหญ่ โดยอัณฑะมีสัดส่วนของยีนเฉพาะต่อเนื้อเยื่อสูงที่สุดเมื่อเทียบกับอวัยวะและเนื้อเยื่ออื่น ๆ โดยมีประมาณ 1,000 ยีนที่มีความจำเพาะอย่างมากสำหรับอัณฑะ และประมาณ 2,200 ยีนที่แสดงรูปแบบของการแสดงออกที่สูงขึ้น ยีนเหล่านี้ส่วนใหญ่จะเข้ารหัสโปรตีนที่ปรากฏอยู่ในหลอดสร้างอสุจิ และมีหน้าที่ที่เกี่ยวข้องกับการสร้างตัวอสุจิ เซลล์อสุจิจะแสดงโปรตีนที่ทำให้เกิดการพัฒนาในแฟลเจลลัม โดยโปรตีนชนิดเดียวกันนี้ที่ปรากฏอยู่ในเซลล์ที่บุท่อนำไข่ของเพศหญิง จะทำให้เกิดการพัฒนาของซิเลียขึ้น ซึ่งแฟลเจลลัมของเซลล์อสุจิและซีเลียของท่อนำไข่เป็นโครงสร้างที่มีต้นกำเนิดเหมือนกัน ส่วนโปรตีนจำเพาะของอัณฑะที่มีระดับการแสดงออกสูงที่สุด คือ โปรตามีน
พัฒนาการ

การเจริญเติบโตของอัณฑะอย่างมากแบ่งออกเป็นสองระยะ นั่นคือ ระยะเอ็มบริโอ และ ระยะวัยเริ่มเจริญพันธุ์
พัฒนาการ > ระยะเอ็มบริโอและระยะวัยเริ่มเจริญพันธุ์

ในระหว่างการพัฒนาของสัตว์เลี้ยงลูกด้วยนม ต่อมบ่งเพศในตอนแรกจะมีความสามารถในการกลายเป็นรังไข่หรืออัณฑะได้ ในมนุษย์ จะเริ่มขึ้นตั้งแต่สัปดาห์ที่ 4 เป็นไปต้น ต่อมบ่งเพศจะปรากฏอยู่ในเมโซเดิร์มกลางซึ่งอยู่ติดกับไตที่กำลังพัฒนา ประมาณสัปดาห์ที่ 6 สายเพศจะพัฒนาขึ้นภายในอัณฑะที่กำลังก่อตัว โดยประกอบด้วย เซลล์เซอร์โตลีช่วงแรกที่ล้อมรอบและหล่อเลี้ยงเซลล์สืบพันธุ์ ที่เคลื่อนเข้าสู่ต่อมบ่งเพศได้ไม่นานก่อนจะเริ่มมีการกำหนดเพศขึ้น ในเพศชาย ยีนเอสอาร์วายซึ่งเป็นยีนเฉพาะเพศที่พบในโครโมโซมวาย จะเริ่มต้นการกำหนดเพศโดยการควบคุมสารที่กำหนดในขั้นปลาย (เช่น GATA4, SOX9 และ AMH) ซึ่งจะนำไปสู่การพัฒนารูปแบบปรากฏของเพศชาย รวมถึง การกำหนดให้สร้างองคชาตโดยตรงของต่อมบ่งเพศระยะแรกเข้าสู่การพัฒนาทางเพศชาย
อัณฑะจะเคลื่อนไปตาม "วิถีเคลื่อนลง" จากจุดที่สูงในช่องท้องด้านหลังของทารกในครรภ์ ไปยังวงแหวนขาหนีบและลงไปในคลองขาหนีบ เข้าสู่ถุงอัณฑะ ในกรณีส่วนใหญ่ (ร้อยละ 97 ของเด็กคลอดครบกำหนด และร้อยละ 70 ของเด็กคลอดก่อนกำหนด) อัณฑะทั้งสองข้างจะเคลื่อนลงมาตั้งแต่เกิด ส่วนกรณีอื่นส่วนมากจะเป็นการลงมาเพียงข้างเดียว (อัณฑะค้าง) และอาจมีการเคลื่อนลงได้เองภายในหนึ่งปี
อัณฑะจะเติบโตขึ้นเพื่อตอบสนองต่อการเริ่มต้นการสร้างอสุจิ ขนาดจะขึ้นอยู่กับการทำงานของไลติก การสร้างอสุจิ (จำนวนการสร้างอสุจิที่ปรากฏในอัณฑะ) น้ำแทรก และ การสร้างของเหลวโดยเซลล์เซอร์โตลี โดยอัณฑะนั้นจะลงมาอย่างเต็มที่ก่อนที่ผู้ชายจะเข้าสู่วัยเริ่มเจริญพันธุ์
ภาพอื่น ๆ

อัณฑะของแมว ประกอบด้วย 1 Extremitas capitata, 2 Extremitas caudata, 3 Margo epididymalis, 4 Margo liber, 5 Mesorchium, 6 Epididymis, 7 testicular artery and vene, 8 Ductus deferens
พื้นผิวของอัณฑะ
ภาพตัดขวางของอัณฑะ
อัณฑะข้างขวา เมื่อเปิดชั้นทูนิกา วาไจนาลิส (tunica vaginalis)
ลูกอัณฑะในถุงอัณฑะ
ต่อมบ่งเพศของเพศชาย (อัณฑะข้างซ้าย) และต่อมบ่งเพศของเพศหญิง (รังไข่ข้างขวา)
ภาพตัดขวางอัณฑะและถุงอัณฑะข้างซ้าย
แบบจำลองสามมิติของชั้นที่ห่อหุ้มอัณฑะ
วิกิเมเนีย

| วิกิเมเนีย |
| --- | --- |

สถานะ: ยังคงดำเนินการ
ประเภท: การประชุม
ความถี่: ประจำปี
ประเดิม: 5 สิงหาคม 2005; 19 ปีก่อน (2005-08-05)
ล่าสุด: 16–19 สิงหาคม ค.ศ. 2023
จัดโดย: ทีมอาสาสมัครท้องถิ่น
สถานะการยื่นภาษี: ไม่แสวงผลกำไร
เว็บไซต์: wikimania.wikimedia.org
วิกิเมเนีย (อังกฤษ: Wikimania) เป็นการประชุมระดับนานาชาติประจำปีสำหรับผู้ใช้ของโครงการวิกิที่ดำเนินการโดยมูลนิธิวิกิมีเดีย (ประกอบด้วยวิกิพีเดียและโครงการพี่น้องอื่น ๆ) หัวข้อการนำเสนอและการอภิปรายประกอบด้วยโครงการมูลนิธิวิกิมีเดีย, วิกิอื่น ๆ, ซอฟต์แวร์โอเพนซอร์ซ, ความรู้และเนื้อหาเสรี และสังคมที่แตกต่างรวมถึงเทคนิคที่เกี่ยวข้องกับหัวข้อเหล่านี้
รายละเอียดการจัดงาน

| สัญลักษณ์ | การประชุม | วันที่ | สถานที่ | ทวีป | ผู้เข้าร่วม | เอกสารนำเสนอ |
| --- | --- | --- | --- | --- | --- | --- |
|  | วิกิเมเนีย 2005 | 5–7 สิงหาคม |  แฟรงก์เฟิร์ต เยอรมนี |  | 380 | สไลด์, วิดีโอ |
|  | วิกิเมเนีย 2006 | 4–6 สิงหาคม |  เคมบริดจ์ สหรัฐอเมริกา |  | 400 | สไลด์และเอกสาร, วิดีโอ |
|  | วิกิเมเนีย 2007 | 3–4 สิงหาคม |  ไทเป ไต้หวัน |  | 440 | แกลเลอรีคอมมอนส์ |
|  | วิกิเมเนีย 2008 | 17–19 กรกฎาคม |  อะเล็กซานเดรีย อียิปต์ |  | 650 | บทคัดย่อ เก็บถาวร 2011-02-06 ที่ เวย์แบ็กแมชชีน, สไลด์,วิดีโอ |
|  | วิกิเมเนีย 2009 | 26–28 สิงหาคม |  บัวโนสไอเรส อาร์เจนตินา |  | 559 | สไลด์, วิดีโอ |
|  | วิกิเมเนีย 2010 | 9–11 กรกฎาคม |  กดัญสก์ โปแลนด์ |  | ประมาณ 500 | สไลด์ |
|  | วิกิเมเนีย 2011 | 4–7 สิงหาคม |  ไฮฟา อิสราเอล |  | 720 | การนำเสนอผลงาน, วิดีโอ |
|  | วิกิเมเนีย 2012 | 12–15 กรกฎาคม |  วอชิงตัน ดี.ซี. สหรัฐอเมริกา |  | 1,400 | การนำเสนอผลงาน, วิดีโอ |
|  | วิกิเมเนีย 2013 | 7–11 สิงหาคม |  ฮ่องกง |  | 700 | การนำเสนอผลงาน, วิดีโอ |
|  | วิกิเมเนีย 2014 | 6–10 สิงหาคม |  ลอนดอน สหราชอาณาจักร |  | 1,762 | การนำเสนอผลงาน, วิดีโอ |
|  | วิกิเมเนีย 2015 | 15–19 กรกฎาคม |  เม็กซิโกซิตี เม็กซิโก |  | 800 | การนำเสนอผลงาน, วิดีโอ |
|  | วิกิเมเนีย 2016 | 21–28 มิถุนายน |  เอซีโนลารีโอ อิตาลี |  | 1,200 | การนำเสนอผลงาน, วิดีโอ |
|  | วิกิเมเนีย 2017 | 9–13 สิงหาคม |  มอนทรีออล แคนาดา |  | 1,000 | การนำเสนอผลงาน, วิดีโอ |
|  | วิกิเมเนีย 2018 | 18-22 กรกฎาคม |  เคปทาวน์ แอฟริกาใต้ |  | มากกว่า 700 | การนำเสนอผลงาน, วิดีโอ |
|  | วิกิเมเนีย 2019 | 14–18 สิงหาคม |  สตอกโฮล์ม สวีเดน |  | มากกว่า 800 | การนำเสนอผลงาน, วิดีโอ |
2020: ไม่มีการจัดงานวิกิเมเนียเนื่องจากการแพร่ระบาดของโควิด-19
|  | วิกิเมเนีย 2021 | 13–17 สิงหาคม | จัดในรูปแบบเสมือน |  |  | การนำเสนอผลงาน, วิดีโอ |
|  | วิกิเมเนีย 2022 | 11–14 สิงหาคม | จัดในรูปแบบเสมือน |  |  | การนำเสนอผลงาน, วิดีโอ |
|  | วิกิเมเนีย 2023 | 16–19 สิงหาคม |  สิงคโปร์ และ ในรูปแบบเสมือน |  | มากกว่า 1,500 คนในการจัดรูปแบบเสมือนและในการพบแบบต่อหน้ามากกว่า 670 คน | การนำเสนอผลงาน, วิดีโอ |
|  | วิกิเมเนีย 2024 | 7-10 สิงหาคม |  กาตอวิตแซ, โปแลนด์ |  |  |  |
|  | วิกิเมเนีย 2025 |  |  ไนโรบี, เคนยา |  |  |  |
|  | วิกิเมเนีย 2026 |  |  ปารีส, ฝรั่งเศส |  |  |  |
ประวัติ > วิกิเมเนีย 2005

การประชุมวิกิเมเนียครั้งแรกจัดขึ้นใน เฮาส์เดอร์ยูเกนด์ ที่ เมืองแฟรงก์เฟิร์ต ประเทศเยอรมนี ในวันที่ 4–8 สิงหาคม ค.ศ. 2005 ซึ่งดึงดูดผู้เข้าร่วมงานราว 380 คน
สัปดาห์ของการประชุมประกอบด้วยสี่ "วันแฮ็คกิ้ง" ในวันที่ 1–4 สิงหาคม ซึ่งนักพัฒนาบางส่วนรวมตัวกัน 25 คน เพื่อทำงานด้านโค้ดและหารือด้านเทคนิคของวิกิมีเดีย รวมถึงการทำงานของโครงการวิกิมีเดีย วันหลักของการประชุมมีการเรียกเก็บเงินในวันที่ 4–8 สิงหาคม ซึ่งวันที่ 5-7 สิงหาคม ตรงกับวันศุกร์ถึงวันอาทิตย์ของสัปดาห์ ระยะการนำเสนอเป็นไปตามกำหนดการทุกวันตลอดช่วงเวลาสามวัน
ผู้บรรยายที่สำคัญประกอบด้วย จิมมี เวลส์, รอส เมย์ฟิลด์, วอร์ด คันนิงแฮม และ ริชาร์ด สตอลล์แมน (ซึ่งพูดเกี่ยวกับ "ลิขสิทธิ์และชุมชนในสมัยของเครือข่ายคอมพิวเตอร์") โดยส่วนใหญ่ของการประชุมและการสนทนาเป็นภาษาอังกฤษ แม้จะมีเพียงเล็กน้อยที่ใช้ภาษาเยอรมัน
ผู้ให้การสนับสนุนประกอบด้วย อานเซอร์.คอม, โซเชียลเท็กท์, ซันไมโครซิสเต็มส์, ด็อคเช็ค และโลกอสกรุ๊ป
ประวัติ > วิกิเมเนีย 2006

วิกิเมเนีย 2006 จัดขึ้นในวันที่ 6 ถึง 8 สิงหาคม ค.ศ. 2006 ที่โรงเรียนกฎหมายฮาร์วาร์ด เบิร์กแมนเซ็นเตอร์ฟอร์อินเทอร์เน็ตแอนด์โซไซตี ในเคมบริดจ์ รัฐแมสซาชูเซตส์ ในสหรัฐอเมริกา ซึ่งมีผู้เข้าร่วมประชุมประมาณ 400–500 คน
ผู้บรรยายประกอบด้วย จิมมี เวลส์, ลอว์เรนซ์ เลสสิก, บริวสเตอร์ คาห์ล, ยอไช แบลงเกอร์, มิช เคเปอร์, วอร์ด คันนิงแฮม และ เดวิด เวย์นเบอร์เกอร์ ส่วนแดน กิลเมอร์ ได้จัดวารสารศาสตร์พลเมืองนอกวาระประชุมในวันถัดมา
การปราศัยที่ครบถ้วนของเวลส์ครอบคลุมเรื่องแอซโซซิเอตเพลส และได้จัดพิมพ์ในหนังสือพิมพ์เป็นจำนวนมากไปทั่วโลก เขาเล่าลำดับเหตุการณ์ให้ฟังว่ามูลนิธิได้วิวัฒนามาจากการ "สวมชุดนอน" ของเขาจนถึงการกลายเป็นองค์กรที่มั่นคงเช่นปัจจุบันได้อย่างไร; การผลักดันเรื่องคุณภาพเหนือกว่าปริมาณ: การรวมวิกิพีเดียเข้าไว้ในโครงการแจกจ่ายคอมพิวเตอร์ วันแล็ปท็อปเพอร์ไชลด์; ทั้งโครงการวิกิวิทยาลัยและการก่อตั้งคณะกรรมการที่ปรึกษาล้วนได้รับการอนุมัติจากคณะกรรมการบริหารของมูลนิธิ; และการพัฒนา Wiki-WYG ซึ่งต้องขอบคุณต่อการลงทุนในภาคเอกชนผ่าน วิเกีย และ โซเชียลเท็กท์
อานเซอร์.คอม เป็นผู้อุปถัมภ์หลักอย่างเป็นทางการของวิกิเมเนีย 2006 ขณะที่ แอมะซอน.คอม, เบิร์กแมนเซ็นเตอร์ฟอร์อินเทอร์เน็ตแอนด์โซไซตี ที่ โรงเรียนกฎหมายฮาร์วาร์ด, โนเกีย, วิกิฮาว เป็นผู้สนับสนุนในระดับ-บีนีแฟกเตอร์, เว็ทเพนท์, อาสค์.คอม, ยาฮู!, และ โซเชียลเท็กท์ เป็นผู้สนับสนุนระดับ-เฟรนด์ กับ ไอบีเอ็ม, FAQ ฟาร์ม, เอเลเวชันพาร์ทเนอร์, วันแล็ปท็อปเพอร์ไชลด์ และ มูลนิธิซันไลท์ เป็นผู้สนับสนุนระดับ-ซัพพอร์ตเตอร์ ของการประชุมครั้งนี้
สำหรับเมืองอื่นที่เสนอตัวเป็นเจ้าภาพในครั้งนี้ ได้แก่ ลอนดอน, มิลาน, บอสตัน และ โทรอนโต; มีเพียงโทรอนโตกับบอสตันเท่านั้นที่ผ่านการพิจารณาจากคณะผู้จัดงานวิกิเมเนียให้ผ่านสู่รอบที่สอง กรณีที่โทรอนโตนั้นเสนอให้จัดงานขึ้นที่เบเฮนเซ็นเตอร์ ที่มหาวิทยาลัยโทรอนโต
ประวัติ > วิกิเมเนีย 2007

ตามผลที่ประกาศเมื่อ 25 กันยายน ค.ศ. 2006, วิกิเมเนีย 2007 ได้จัดขึ้นที่ กรุงไทเป ประเทศไต้หวัน บนเกาะไต้หวัน ตั้งแต่วันที่ 3-5 สิงหาคม ค.ศ. 2007  การประชุมนี้นับเป็นครั้งแรกที่มีการจัดคอร์สฝึกอบรมให้แก่อาสาสมัคร
อีก 3 เมืองที่เสนอตัวเป็นเจ้าภาพจัดงาน ได้แก่ ลอนดอน, อะเล็กซานเดรีย และ ตูริน  ส่วนข้อเสนอจาก เขตบริหารพิเศษฮ่องกง, สิงคโปร์, อิสตันบูล และ ออร์แลนโด นั้นไม่ผ่านการพิจารณาให้เข้ารอบคัดเลือก
วันที่ 3 สิงหาคม ค.ศ. 2007 ผู้สื่อข่าว โนม โคเฮน จาก เดอะนิวยอร์กไทมส์ รายงานว่า: "การประชุมนี้ดึงดูดผู้เข้าร่วมประมาณ 440 คน โดยประมาณครึ่งหนึ่งเป็นผู้ที่อยู่ในไต้หวัน ซึ่งต้องการใช้เวลาตลอด 3 วันกับแนวคิดและประเด็นต่างๆ ที่ทำให้เกิดสารานุกรมที่เขียนขึ้นโดยอาสาสมัครทั้งหมด เวิร์คชอปในงานครอบคลุมหลายประเด็นเช่น การมีส่วนร่วมอย่างสันติ ความสำคัญของการมอบ "ประสบการณ์" ในโครงการที่ยินยอมให้ใครมีส่วนร่วมก็ได้ แม้แต่ผู้แก้ไขบทความที่ไม่แสดงชื่อของตน"
ประวัติ > วิกิเมเนีย 2008

วิกิเมเนีย 2008 จัดขั้นที่เมืองอเล็กซานเดรีย ประเทศอียิปต์ ตั้งแต่วันที่ 17-19 กรกฎาคม ค.ศ. 2008 มีผู้เข้าร่วมประมาณ 650 คนจาก 45 ประเทศ สถานที่จัดงานคือ บีบลิออเธคา อะเล็กซานเดรีย มีสามเมืองที่ถูกเสนอในตอนสิ้นสุด และมีสองเมืองอื่นเป็น แอตแลนตา และ เคปทาวน์ นอกจากนี้ยังมีข้อเสนอจัดงานที่ คาลส์รูเออ, ลอนดอน และ โทรอนโต แต่ถอนตัวออกไปในภายหลัง  มีความขัดแย้งในการจัดงานอยู่บ้างเนื่องจากข้อกล่าวหาเรื่องการเซ็นเซอร์ในอียิปต์รวมถึงการจำคุกบล็อกเกอร์
ประวัติ > วิกิเมเนีย 2009

วิกิเมเนีย 2009 จัดขึ้นในบัวโนสไอเรส ประเทศอาร์เจนตินา ในวันที่ 26–28 สิงหาคม ค.ศ. 2009 ซึ่งมีผู้เข้าร่วมประชุม 559 ราย การเลือกรอบสุดท้ายเป็นการตัดสินเลือกเมืองจัดงาน ระหว่างบัวโนสไอเรส กับโทรอนโต ส่วนบริสเบน กับคาลส์รูเออ นั้น ได้รับการเสนออย่างเป็นทางการ แต่ถอนตัวออกจากการพิจารณาในภายหลัง
ประวัติ > วิกิเมเนีย 2010

วิกิเมเนีย 2010 จัดขึ้นในวันที่ 9-11 กรกฎาคม ในโปลิชบัลติกฟิลฮาร์โมนิค ที่เมืองกดัญสก์ ประเทศโปแลนด์ วันที่เริ่มต้นคือวันที่ 9 ซึ่งตรงกับช่วงท้ายของการประชุมวิชาการวิกิซิม นี่เป็นครั้งที่สองที่วิกิเมเนียจัดขึ้นในสหภาพยุโรป การเสนอเมืองจัดอย่าง อัมสเตอร์ดัม และ ออกซฟอร์ด สำหรับวิกิเมเนีย 2010 ได้แพ้มติไปโดยขอบจำกัด นี่เป็นการประชุมครั้งแรกซึ่งมุ่งเน้นหลักไปยังวัฒนธรรมของเจ้าภาพผู้จัดประชุม โดยเฉพาะอย่างยิ่งคอนเสิร์ตออเคสตรา เพื่อรำลึกครบรอบ 10 ปี การเสียชีวิตของนักประพันธ์ร่วมสมัยรายสำคัญที่มีชื่อว่า วลาดีสลาฟ สฟีลมัน และภาพยนตร์รอบปฐมทัศน์เรื่อง ทรูอินนัมเบอร์ส?
ในที่ประชุม ซู การ์ดเนอร์ ผู้อำนวยการบริหารของมูลนิธิวิกิมีเดีย กล่าวว่าจุดมุ่งหมายของมูลนิธินี้ คือ การเจริญเติบโตจำนวนผู้เข้าชมไปยังเว็บไซต์ของวิกิพีเดียจาก 371 ล้านคน ไปเป็น 680 ล้านคนต่อเดือน ในช่วงหลังจากห้าปีถัดไป
ประวัติ > วิกิเมเนีย 2011

บทความหลัก: วิกิเมเนีย 2011
วิกิเมเนีย 2011การประชุมวิกิเมเนียครั้งที่เจ็ดจัดขึ้น ระหว่างวันที่ 4 ถึง 7 สิงหาคม ที่เมืองไฮฟา ประเทศอิสราเอล โดยได้จัดการประชุมขึ้นที่หอประชุมไฮฟาและอยู่ติดกับศูนย์วัฒนธรรมเบย์เฮชต์ที่ภูเขาคาร์เมล การประชุมประกอบด้วย 125 หัวข้อซึ่งดำเนินพร้อมกันห้าส่วน และมีผู้เข้าร่วม 720 คน จาก 56 ประเทศ รวมถึงมาจากดินแดนที่ไม่มีความสัมพันธ์ทางการทูตกับอิสราเอลด้วย
ประวัติ > วิกิเมเนีย 2012

วิกิเมเนีย 2012 จัดขึ้นระหว่างวันที่ 12–15 กรกฎาคม ค.ศ. 2012 ที่ มหาวิทยาลัยจอร์จทาวน์ กรุงวอชิงตัน ดี.ซี. ซึ่งมีผู้เข้าร่วมประชุมกว่า 1,400 คน จาก 87 ประเทศ
ประวัติ > วิกิเมเนีย 2013

วิกิเมเนีย 2013 จัดขึ้น ณ วันที่ 7–11 สิงหาคม ค.ศ. 2013 ณ มหาวิทยาลัยโพลีเทคนิคฮ่องกง
หนึ่งในกิจกรรมจัดขึ้นที่อินเตอร์เนชันแนลคอมเมิร์ซเซ็นเตอร์ ซึ่งเป็นอาคารที่สูงที่สุดในฮ่องกง
เมืองที่เสนอตัวเป็นเจ้าภาพครั้งนี้ได้แก่ ลอนดอน (สหราชอาณาจักร), บริสตอล (สหราชอาณาจักร), เนเปิลส์ (อิตาลี) และสุราการ์ตา (อินโดนีเซีย)
ประวัติ > วิกิเมเนีย 2014

วิกิเมเนีย 2014 ได้มีการเสนอชื่อเมืองเพื่อเป็นเจ้าภาพจัดการประชุมอย่างเป็นทางการในเดือนธันวาคม ค.ศ. 2012 โดยกรุงลอนดอนได้รับเลือกให้เป็นเมืองเจ้าภาพในเดือนพฤษภาคม ค.ศ. 2013  โดยมีเมืองที่เสนอชื่ออื่นเพียงเมืองเดียว ซึ่งมาจากอารูชา (ประเทศแทนซาเนีย) การประชุมดังกล่าวได้จัดขึ้น ณ วันที่ 8–10 สิงหาคม ค.ศ. 2014 ที่ศูนย์ศิลปะบาร์บิกัน
ประวัติ > วิกิเมเนีย 2015

บทความหลัก: วิกิเมเนีย 2015
เม็กซิโกซิตีได้รับเลือก (โดยมีเมืองอื่น ๆ ที่เสนอชื่อ ได้แก่ อารูชา, ตอนเหนือของประเทศแทนซาเนีย; จังหวัดบาหลี ในประเทศอินโดนีเซีย; เคปทาวน์ ในประเทศแอฟริกาใต้;  ดาร์-เอส-ซาลาม ในประเทศแทนซาเนีย; เอซีโนลารีโอ จังหวัดเลกโก แคว้นลอมบาร์เดีย ประเทศอิตาลี และจังหวัดโมนาสเทียร์ ประเทศตูนิเซีย) ในฐานะที่เป็นเจ้าภาพการจัดกิจกรรมครั้งที่สิบเอ็ด ได้มีกำหนดจัดขึ้น ณ วันที่ 15-19 กรกฎาคม ค.ศ. 2015 โดยมีสถานที่จัดงานหลักอยู่ที่หอสมุดบัสกอนเซโลสของเมืองนี้ มีการจัดตั้งวิกิมีเดียเม็กซิโกที่ได้รับการอนุมัติ ซึ่งเป็นสมาคมระดับท้องถิ่นของเม็กซิโกที่เป็นตัวแทนผลประโยชน์และเป้าหมายของมูลนิธิวิกิมีเดีย
ประวัติ > วิกิเมเนีย 2016

วิกิเมเนีย 2016 เป็นการประชุมวิกิเมเนียครั้งที่สิบสอง ซึ่งจัดขึ้น ณ วันที่ 24 ถึง 26 มิถุนายน ค.ศ. 2016 กับอีเวนต์ที่ต่อพ่วงตั้งแต่วันที่ 21 ถึงวันที่ 28 มิถุนายน ในหมู่บ้านบนภูเขาของเอซีโนลารีโอ ประเทศอิตาลี ซึ่งเอซีโนลารีโอเคยประสบความล้มเหลวในการเสนอตัวเป็นเจ้าภาพสำหรับวิกิเมเนีย 2015 นับเป็นครั้งแรกที่ไม่ได้จัดในเมืองใหญ่ โดยในระหว่างอีเวนต์ ได้มีการประกาศถึงผู้อำนวยการบริหารเฉพาะกาลของมูลนิธิวิกิมีเดียชื่อแคเธอรีน มาเฮอร์ ว่าได้รับการแต่งตั้งอย่างถาวร
ประวัติ > วิกิเมเนีย 2017

วิกิเมเนีย 2017 การประชุม วิกิเมเนีย ครั้งที่สิบสามจัดขึ้นที่โรงแรม เลอเซ็นเตอร์เชอราตัน ในมอนทรีออล รัฐควิเบก แคนาดา ตั้งแต่วันที่ 9 ถึง 13 สิงหาคม ค.ศ. 2017 จัดขึ้นในช่วงที่ประเทศแคนาดาเฉลิมฉลองการก่อตั้งครบรอบ 150 ปี และครบรอบ 375 ปีของนครมอนทรีออล การประชุม วิกิคอนเฟอเรนซ์ทวีปอเมริกาเหนือ เป็นส่วนหนึ่งของงานในสองวันแรก ครั้งนี้เป็นครั้งแรกที่การประชุม วิกิเมเนีย ไม่ได้ใช้ระบบการเสนอเพื่อเป็นเจ้าภาพ โดยถูกแทนที่ด้วยกระบวนการคัดเลือกโดยคณะกรรมการของมูลนิธิวิกิมีเดีย
ประวัติ > วิกิเมเนีย 2018

Wikimania 2018 การประชุม วิกิเมเนีย ครั้งที่สิบสี่จัดขึ้นใน เคปทาวน์, แอฟริกาใต้, จากวันที่ 18 ถึง 22 กรกฎาคม ค.ศ. 2018 ที่โรงแรม เคปซันเซาเทิร์นซัน ชุดรูปแบบสำหรับงานครั้งนี้คือ " การเชื่อมโยงช่องว่างความรู้: เดินหน้าเส้นทางแห่งความกรุณา (Ubuntu) " เป็นครั้งแรกที่มีการจัดงานในภูมิภาคแอฟริกาใต้สะฮารา และเป็นครั้งแรกที่มีการกำหนดธีมของงาน โดยเป็นครั้งที่สองที่มีการจัดงานในแอฟริกาและครั้งที่สองที่จัดขึ้นในซีกโลกใต้
ประวัติ > วิกิเมเนีย 2019

วิกิเมเนีย 2019 การประชุมวิกิมีเดียครั้งที่สิบห้าจัดขึ้นใน สตอกโฮล์ม สวีเดน ตั้งแต่วันที่ 14 ถึง 18 สิงหาคม ค.ศ. 2019 โดยมีผู้เข้าร่วมประชุมกว่า 800 คน โดยคุณ อะมีนะฮฺ ไมซูนิ จากตูนิเซีย ได้รับรางวัลใหม่ วิกิมีเดียนแห่งปี (Wikimedian of the year)
ประวัติ > วิกิเมเนีย 2020-2022

การประชุมวิกิเมเนียครั้งที่ 16 มีกำหนดจัดขึ้นที่กรุงเทพมหานคร ระหว่างวันที่ 5 ถึง 9 สิงหาคม ค.ศ. 2020 ซึ่งตรงกับวันครบรอบ 15 ปีของการประชุม ในเดือนมีนาคม ค.ศ. 2020 มีการประกาศเลื่อนออกไปยัง  ค.ศ. 2021 เนื่องจากการแพร่ระบาดของโควิด 19 ในวันที่ 28 มกราคม ค.ศ. 2021 เจนีน อุซเซลล์ ประธานเจ้าหน้าที่ฝ่ายปฏิบัติการมูลนิธิวิกิมีเดีย ประกาศว่าวิกิเมเนียจะย้ายไปจัดในรูปแบบงานเสมือนจริง เนื่องจากการแพร่ระบาดที่กำลังดำเนินอยู่ส่งผลกระทบต่อการวางแผนจัดงานแบบพบปะกันด้วยตนเอง. วิกิเมเนีย 2021 จัดขึ้นระหว่างวันที่ 13 ถึง 17 สิงหาคม ค.ศ. 2021 กิจกรรมแบบพบปะด้วยตนเองตามกำหนดการจะจัดขึ้นโดย Wikimedia ESEAP (กลุ่มผู้ใช้ในเอเชียตะวันออก เอเชียตะวันออกเฉียงใต้ และแปซิฟิก) ซึ่งนับเป็นครั้งแรกสำหรับความร่วมมือระดับภูมิภาค ทำให้จะเป็นงานวิกิเมเนียครั้งที่สามที่จะจัดขึ้นในเอเชียและครั้งแรกสำหรับภูมิภาคเอเชียตะวันออกเฉียงใต้ มีการตัดสินใจว่า ESEAP จะได้รับโอกาสเป็นเจ้าภาพจัดงานพบปะต่อหน้าของวิกิเมเนียในครั้งต่อไป
งานวิกิเมเนีย 2022 ยังคงเป็นกิจกรรมออนไลน์อีกครั้ง แต่ด้วยการแพร่ระบาดของไวรัสที่คลี่คลายลง บางเมืองจึงจัดกิจกรรมแบบพบปะกันด้วยตนเอง
ประวัติ > วิกิเมเนีย 2023

การประชุมวิกิเมเนียครั้งที่ 18 จัดขึ้นที่ศูนย์การประชุมและนิทรรศการสิงคโปร์ซันเทค ประเทศสิงคโปร์ และทางออนไลน์ตั้งแต่วันที่ 16 ถึง 19 สิงหาคม ค.ศ. 2023 เป็นงานแรกที่กลับจัดในรูปแบบงานพบปะต่อหน้าเป็นครั้งแรกนับตั้งแต่ ค.ศ. 2019 และจัดโดย Wikimedia ESEAP ธีมในการประชุมคือ "ความหลากหลาย ความร่วมมือ อนาคต" การใช้งานและข้อจำกัดของเจเนอเรทีฟ เอไอ ได้รับการอภิปรายกันอย่างละเอียดในระหว่างการประชุม การมีส่วนร่วมของเพศในกลุ่มขับเคลื่อนวิกิมีเดียยังถูกเน้นในการประชุมครั้งนี้ด้วยการเปิดตัวการประชุมสุดยอดวิกิสตรี กิจกรรมรอง มีได้แก่ การเยี่ยมชมสำนักงานใหญ่ประจำภูมิภาคเอเชียแปซิฟิกของกูเกิล สวนพฤกษศาสตร์สิงคโปร์ และหอสมุดแห่งชาติสิงคโปร์ การเฉลิมฉลองการปิดการประชุมจัดขึ้นที่โดมดอกไม้ การ์เดนส์บายเดอะเบย์
ประวัติ > วิกิเมเนีย 2024

วิกิเมเนีย 2024 จัดขึ้นในวันที่ 7 ถึง 10 สิงหาคมที่ศูนย์การประชุมนานาชาติในกาตอวิตแซ [en] เมืองกาตอวิตแซ ประเทศโปแลนด์ นักข่าว สตีเฟน แฮร์ริสัน กล่าวถึงงานนี้ว่าเป็น "งานที่มีความรู้สึกคล้ายกับการประชุมสุดยอดบรรณารักษ์นานาชาติร่วมกับคอมิก-คอน [en]"
ประวัติ > วิกิเมเนีย 2025

วิกิเมเนีย 2025 กำหนดจัดขึ้นในไนโรบี ประเทศเคนยา โดย Wikimedia East Africa Thematic and Regional Hub (Wikimedia EARTH) มีการคาดการณ์ว่าการครบรอบ 20 ปี วิกิเมเนียจะเป็นหนึ่งในการเฉลิมฉลองหมุดหมายสำคัญในการประชุมครั้งนี้
ดูเพิ่ม

Wiki Indaba การประชุมในแอฟริกา
Wiki Conference India
WikiConference North America
WikiSym
แหล่งข้อมูลอื่น

Wikimania ที่ เมตา-วิกิ โครงการสนับสนุนวิกิของมูลนิธิวิกิมีเดีย
"Worldwide Wikimania" Sean Dodson, The Guardian, 11 August 2005
"Rewriting the rule books" Alan Connor, the BBC, 15 August 2005
"The Many Voices of Wikipedia, Heard in One Place" Robert Levine, The New York Times, 7 August 2006
"Anybody can edit: A weekend of Wikimania" Ian Sands and Jess McConnell, The Boston Phoenix, 11 August 2006
"The Neutrality of this Article is Disputed" Katherine Mangu-Ward, Reason, 15 August 2006
The China Post – "Wikipedia founder rewards volunteers" Monday, August 6, 2007 – By Dimitri Bruyas
"Wikimedia fans meet to discuss Wikimania" Andy Goldberg, News.com.au, 12 July 2012 1:37AM (retrieved 2012-07-15)
"How Kate Middleton’s Wedding Gown Demonstrates Wikipedia’s Woman Problem" Torie Bosch, The Slate posted Friday, 13 July 2012, at 18:12 PM EDT (retrieved 2012-07-15)
"Wikimania hits D.C. as Wikipedia faces changes" Hayley Tsukayama, The Washington Post, 14 July 2012
แผนที่โลกแสดงประเทศที่เป็นเจ้าภาพจัดการประชุมวิกิเมเนีย
โกลบอลวอยซ์พาเนลที่การประชุม ค.ศ. 2005 ซึ่งมี ออสเซน เดราคชาน, ทิง เฉิน, อีแซม บายาซีดี และ มิลตัน ไอเนฮูแรงกา เป็นผู้บรรยาย
ผู้เข้าร่วมประชุมรับประทานอาหารกลางวัน
งานแถลงข่าวสำหรับ ชุงหัวเทเลคอม กับการสนับสนุน วิกิเมเนีย 2007 ในไทเป
แบนเนอร์ วิกิเมเนีย อเล็กซานเดรีย 2008
ภาพถ่ายกลุ่ม
จิมมี เวลส์ แนะนำ วิกิพีเดียภาษามลยาฬัม ซึ่งเป็นซีดีของ 500 บทความที่ได้รับเลือกสำหรับชาววิกิเมเนีย ในระหว่างการปาฐกถาพิเศษของเขาที่เมืองกดัญสก์
ภาพถ่ายกลุ่ม
ภาพถ่ายกลุ่ม
สารคดีเกี่ยวกับวิกิเมเนีย 2013
ผู้เข้าร่วมงาน
สารคดีวิกิเมเนีย 2015
การนำเสนอสารคดี
ภาพถ่ายกลุ่มในพิธ๊ปิดการประชุม
ภาพถ่ายกลุ่ม
ภาพถ่ายกลุ่ม
การนำเสนอวิกิเมเนีย 2020 ในวิกิเมเนีย 2019
ภาพถ่ายกลุ่ม
ส่วนต้อนรับในวิกิเมเนีย 2024
มิสทัวริซึมเมโทรโพลิตันอินเตอร์เนชันแนล

| --- | --- |
โลโกการประกวดมิสทัวริซึมเมโทรโพลิตันอินเตอร์เนชันแนล
ก่อตั้ง: 2007; 17 ปีที่แล้ว (2007)
ประเภท: การประกวดความงาม
สํานักงานใหญ่: กัวลาลัมเปอร์
ที่ตั้ง:  มาเลเซีย
ภาษาทางการ : อังกฤษ
บุคลากรหลัก: Datuk Ooi Danny HE
เว็บไซต์: official website
มิสทัวริซึมเมโทรโพลิตันอินเตอร์เนชันแนล (อังกฤษ: Miss Tourism Metropolitan International) เป็นการประกวดทูตการท่องเที่ยวอีกเวทีหนึ่งที่เป็นที่นิยมอีกเวทีหนึ่ง[ต้องการอ้างอิง] ซึ่งเริ่มจัดการประกวดเวทีนี้เมื่อปี 2550 โดย Datuk Ooi Danny HE ซึ่งเป็นเวทีการประกวดในเครือเดียวกับเวที มิสทัวร์ลิซึมอินเตอร์เนชั่นแนล[ต้องการอ้างอิง] การประกวดมิสทัวริซึมเมโทรโพลิแทนอินเตอร์เนชันแนลมีวัตถุประสงค์คือ เฟ้นหาสาวงงามที่มีความสามารถมาเป็นทูตวัฒนธรรมให้กับประเทศมาเลเซีย
ปัจจุบันการประกวดมิสทัวริซึมเมโทรโพลิตันอินเตอร์เนชันแนลได้ผนวกรวมกับเวทีมิสทัวร์ลิซึมอินเตอร์เนชั่นแนลเรียบร้อยแล้ว ซึ่งตำแหน่งมิสทัวริซึมเมโทรโพลิตันอินเตอร์เนชันแนลได้กลายเป็นตำแหน่งรองอันดับ 2 มิสทัวร์ลิซึมอินเตอร์เนชั่นแนล
มิสทัวริซึมเมโทรโพลิตันอินเตอร์เนชันแนลคนปัจจุบันคือ มิเลียนา เปาลา จากประเทศเวเนซุเอลา